MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om opvarmningsanlæg til motorkøretøjer og påhængskøretøjer dertil, om ændring af Rådets direktiv 70/156/EØF og om ophævelse af Rådets direktiv 78/548/EØF

1998/0277 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om opvarmningsanlæg til motorkøretøjer og påhængskøretøjer dertil, om ændring af Rådets direktiv 70/156/EØF og om ophævelse af Rådets direktiv 78/548/EØF

1. Sagsforløb

-Forslag sendt til Europa-Parlamentet og Rådet, (KOM(1998)526 endelig udgave - 1998/0277 COD): 28.9.1998

-Europa-Parlamentets udtalelse ved førstebehandlingen: 13.4.1999

-Udtalelse fra Det Økonomiske og Sociale Udvalg: 27.1.1999

-Vedtagelse af fælles holdning: 17.11.2000

2. Formål med Kommissionens forslag

Hensigten med det oprindelige forslag er at udvide anvendelsesområdet for Rådets direktiv 78/548/EØF, således at det ikke blot gælder for M1-biler (personbiler), men alle køretøjer i klasse M, N og O (biler til person- og varebefordring og påhængskøretøjer). Derudover indføres der nye sikkerheds- og miljøforskrifter for forbrændingsvarmeanlæg, der fungerer uafhængigt af motoren, således at sådanne anlæg opfylder de højeste sikkerhedsstandarder, der kan opnås med dagens teknologi. Endelig rettes direktivets administrative bestemmelser ind efter rammedirektivet om procedurerne for typegodkendelse af motorkøretøjer og påhængskøretøjer (rådsdirektiv 70/156/EØF med senere ændringer).

3. Bemærkninger til den fælles holdning

3.1. Kortfattede generelle bemærkninger

Et juridisk aspekt af Rådets fælles holdning er, at Kommissionens oprindelige forslag, der bestod i en ændring af rådsdirektiv 78/548/EØF, omdannes til et nyt direktiv, og at det gældende direktiv ophæves. Dette skift er foretaget af hensyn til den juridiske klarhed, frem for alt fordi forslaget ændrer eller udskifter næsten alle direktivets artikler og hele bilaget. Rådet har derfor fundet det mere hensigtsmæssigt at udskifte det gældende direktiv fra ende til anden.

Rådets fælles holdning indeholder ingen substansændringer i forhold til Kommissionens oprindelige forslag. Der er dog foretaget følgende ændringer i den fælles holdning:

-Der er indsat en ny artikel, hvorefter Kommissionen senest 12 måneder efter direktivets ikrafttræden skal undersøge supplerende sikkerhedsmæssige krav med hensyn til anlæg til opvarmning af motorkøretøjer med autogas (LPG) og i givet fald fremkomme med forslag til ændring af direktivet. I overensstemmelse hermed er alle krav vedrørende typegodkendelse af sådanne anlæg fjernet fra teksten.

-Artiklen om udvalgsproceduren er ændret, så den nu svarer til de nye udvalgsprocedurer som defineret i afgørelse 1999/468/EF om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen.

-Der er indsat en ny artikel, som ajourfører de relevante referencer i rammedirektivet, 70/156/EØF.

-Datoerne for gennemførelse og obligatorisk anvendelse af kravene er ændret, så der bliver et forsvarligt tidsrum til at afslutte de administrative og tekniske procedurer.

-I bilag V, punkt 2 og 3.2 er maksimumstemperaturen for metal uden belægning sat ned fra 80ºC til 70°C.

-I bilag VII er der tilføjet et nyt punkt 2.8 om automatisk afbrydning af forbrændingsvarmeanlæg.

3.2. Europa-Parlamentets ændringsforslag ved førstebehandlingen

Europa-Parlamentet vedtog 11 ændringsforslag.

Kommissionen accepterer 9 ændringsforslag, hvoraf de 6 hovedsagelig består i tydeliggørelse af den oprindelige tekst (ændringsforslag nr. 1, 2, 3, 5, 6 og 8). De 3 andre accepterede ændringsforslag (ændringsforslag nr. 4, 9 og 11) vedrører nogle specifikke sikkerhedsspørgsmål:

-Et ændringsforslag om, at ikke blot føreren men også passagererne ikke må kunne komme i berøring med køretøjsdele eller varm luft, som kan medføre forbrændinger.

-Et ændringsforslag om, at brændstofforsyningens antændings- og tilslutningstid i nødsituationer skal være kortere for gasdrevne forbrændingsvarmeanlæg, hvis de har automatisk flammekontrolanordning.

-Et ændringsforslag om, at advarslen til brugerne om, at opvarmningsanlægget skal afbrydes inden påfyldning, skal anbringes ved indgangsdøren til førerpladsen, hvis en sådan anvisning ved påfyldningsstedet ikke er hensigtsmæssig.

De første 8 ændringsforslag er indeholdt i Rådets fælles holdning, i nogle tilfælde med mindre ændringer. Det 9. ændringsforslag er tilpasset, således at en anvisning ved påfyldningsstedet er påbudt; derved bliver en anvisning i nærheden af døren til førerpladsen overflødig.

Kommissionen afviser følgende 2 ændringsforslag:

-Anmodning om, at Kommissionen inden den 1. oktober 2001 skal udarbejde forslag til effektivitetsprøvning af varmeanlæg (ændringsforslag nr. 7). Efter Kommissionens opfattelse vil markedskræfterne på dette område sikre høj effektivitet, så der ikke er behov for regulering. Desuden vil det, at forbrændingsvarmeanlæg opfylder direktivets krav, føre til, at sikkerhed og miljøbeskyttelse ligger på et højt niveau, nemlig hvad man formår med dagens teknologi. Hvis der i fremtiden skulle opstå særlige problemer eller fremkomme nyskabelser, der ændrer på denne situation, vil Kommissionen blive underrettet herom af de nationale godkendende myndigheder i arbejdsgrupperne og derefter skride til handling.

-Indførelse af anderledes forskrifter for de vilkår, hvorunder et forbrændings varmeanlæg må placeres i passagerrummet på køretøjer i klasse M2 og M3. Den foreslåede formulering giver højst samme, eller måske endda ikke så høj, sikkerhed som de forskrifter, der er i Kommissionens forslag. Det er bl.a. ikke sikkert, at den foreslåede formulering vil give samme beskyttelse mod brandfare. Desuden betyder ændringsforslaget en unødvendig indsnævring af de konstruktionsmæssige begrænsninger.

Ingen af disse 2 ændringsforslag er med i Rådets fælles holdning.

4. Konklusion

Kommissionen støtter Rådets fælles holdning.